
Lovord om Sherryl Woods



«Sherryl Woods skriver følsomme og gripende historier om familie, vennskap og hjemsted. Dette er bøker som går rett til hjertet!»

–New York Times’ bestselgerforfatter Debbie Macomber



«Fengslende lesning… Selv om problemene som blir tatt opp er alvorlige, blir de håndtert med oppriktighet og integritet. Woods’ roman skildrer en universell historie om vennskapets forsonende kraft.»

–Publishers Weekly 



«Hun har tatt atmosfæren i småbyer i sør på kornet. Denne gripende historien tar for seg noen alvorlige saker og leverer på flere nivåer.»

–Library Journal 



«Sherryl Woods kan man stole på. Her gir hun oss enda en drivende god kjærlighetshistorie.»

–Jayne Ann Krentz



«Sherryl Woods… skriver med en meget spesiell varme, innsikt,

sjarm og intelligens.»

–Heather Graham, bestselgerforfatter



«Sherryl Woods gir karakterene sine dybde,

intensitet og en riktig mengde humor.»

–Romantic Times BOOKreviews



«Sherryl Woods er en enestående begavet forfatter

som har en dyp innsikt i menneskets natur,

noe som kommer til uttrykk på hver eneste side.»

–Carla Neggers, bestselgerforfatter


SHERRYL WOODS

I kjærlighetens havn

OVERSATT AV Mona Berge

–EN CHESAPEAKE SHORES-ROMAN–


Kjære leser!

Fra jeg var fire år tilbrakte jeg sommeren ved bredden av Potomac River, ikke langt unna Chesapeake Bay. Kjærligheten til dette området har utviklet seg fra de bekymringsløse dagene med bading i elven og  turer på stranden til jeg de senere år sitter på verandaen og ser på en ørn som sitter i toppen av et gammelt eiketre og speider utover havet. Det finnes ingen andre steder i verden hvor jeg føler den samme freden og gleden over det vakre landskapet.



Selv om min fascinasjon vokste med tiden, var det et annet medlem av familien min som arbeidet aktivt for å forsøke å redde miljøet i dette området. En slektning på morssiden, Tayloe Murphy, delstatspolitiker og miljøforkjemper, har både fått gjennom nye lover og sørger for at de blir fulgt. Han og andre var inspirasjonen bak noen av karakterene i denne boken, inkludert Mick O’Briens bror, Thomas.



Micks sønn Kevin har også varme følelser for dette området, og det hjelper ham da han flytter hjem til den oppdiktede byen Chesapeake Shores med sin lille sønn etter at konen blir drept i Irak. Jeg håper du vil like Kevins emosjonelle historie og å møte alle medlemmene i familien O’Brien igjen.

Sherryl Woods






Prolog

Den tidligere sanitetssoldaten Kevin O’Brien hadde sett nok av krig, vold og død. Han hadde tjenestegjort i Irak i to perioder før han ble dimittert noen måneder tidligere. I sin nye jobb som ambulansearbeider i Arlington i Virginia, hadde han sett utallige ulykkessteder, behandlet skuddskader og blitt tilkalt til husbråk. Men ingenting av dette hadde forberedt ham følelsesmessig på å tilbringe en dag med et sykt barn –hans syke barn.

Han hadde skrittet rundt hele natten med den gråtende elleve måneder gamle sønnen på armen. Davy vekslet mellom å hyle og klynke, og Kevin ble oppgitt og engstelig. Han hadde lyst til å ringe bestemoren hjemme i Chesapeake Shores for å be om råd… eller kanskje bare sette seg i bilen og kjøre dit. Bestemoren ville bli henrykt over å få ta seg av oldebarnet.

Det var i stunder som dette at Kevin savnet konen sin mest. Han taklet fint de vanlige rutinene med en baby. Han hadde heller ingen problemer med litt sykdom –så lenge det kunne kureres med aspirin, øredråper og slikt. Men Georgia var flinkere til å trøste. Kevin var nesten sikker på at Davy aldri gråt så høyt når moren holdt ham.

Dessverre hadde Georgia et halvt år igjen av tjenesteperioden i Irak. Nå som hun hadde fått barn, kunne hun ha sluppet en ny innkalling til Irak, men hun hadde reist frivillig. Hun insisterte på at hun ville reise dit hun kunne gjøre mest mulig nytte for seg. Hvis hun holdt løftet sitt –noe Kevin slett ikke var sikker på at hun kom til å gjøre –ville dette bli hennes siste utenlandsoppdrag. De hadde planer om å flytte til Maryland for å bo nærmere Kevins familie i Chesapeake Shores, den idylliske, lille kystbyen faren hans hadde grunnlagt.

Selv om Kevin var blitt skrekkslagen ved tanken på å sitte alene med ansvaret for et spedbarn, hadde han forstått Georgias dedikasjon og pliktfølelse. Hun var ikke den eneste moren som tok den vanskelige beslutningen om å reise fra familien for å tjenestegjøre i utlandet. Dessuten var dedikasjonen hennes noe av det han beundret mest ved henne. Han hadde møtt Georgia da begge jobbet på et sykehus i Bagdads grønne sone, visstnok det tryggeste stedet man kunne oppholde seg i det krigsherjede landet.

Kevin stoppet opp for å se på brudebildet som sto på peishyllen. Det var faktisk den eneste gangen han hadde sett Georgia kledd i noe annet enn uniform –iallfall offentlig. Han var blitt forbløffet over hvor vakker hun var i den enkle, hvite kjolen. Det gylne håret falt i myke krøller, og hun smilte så blendende at hjertet hans verket av lengsel.

At de hadde giftet seg i all hast på flyplassen i Baltimore, hadde ikke spilt noen rolle. Faren hennes, som var pastor i Texas, hadde fløyet inn for å vie dem. Moren hennes hadde også vært med. Georgia hadde sverget på at det ikke gjorde noe at hun ikke fikk det store, overdådige bryllupet de fleste jenter drømmer om. Det hadde vært nok at hun hadde foreldrene der.

Kevin hadde bare hatt faren til stede under den enkle seremonien. Han ville at resten av familien skulle møte Georgia for første gang hjemme i huset ved stranden i Chesapeake Shores, ikke på en steril, travel flyplass. Familien var ikke særlig begeistret for det. Søstrene hans hadde klaget en del på den beslutningen.

Han tok ned brudebildet og holdt det foran Davy. Det gjorde han nesten hver dag. –Ser du den pene damen? Det er mamma. Jeg vet at du savner henne, men jeg gjør så godt jeg kan. I morgen kommer onkel Connor med et kamera sånn at vi kan snakke med henne og se henne på datamaskinen. Det blir nesten som om hun skulle ha vært her.

Davy hikket og stirret på bildet med store, tårevåte øyne. –Mamma, sa han og strakte seg mot bildet.

Kevin smilte stolt. –Ja, det er mamma. Hun er litt av en skjønnhet. Den vakreste kvinnen i hele verden. Og veldig modig og viljesterk. Hun kommer til å holde oss begge i ørene når hun kommer hjem.

Davy klynket og hvilte hodet mot Kevins skulder. Han kjente sønnens pust, varm og myk, mot halsen. Kanskje Davy endelig sovnet nå. Kanskje de begge endelig kunne få litt søvn.

Han hadde knapt tenkt tanken, før det ringte på døren. Davy våknet med et rykk og satte i å gråte igjen. Kevin bannet innett da han gikk mot døren.

Da han åpnet og så to alvorlige menn i uniform på trappen, rygget han automatisk. Han visste hvorfor de var her. Gud hjelpe ham, han visste det.

–Nei. Det var det eneste han fikk frem. Davy gråt fremdeles, og hans eget hjerte var i ferd med å gå i tusen knas.

–Sir, vi må dessverre fortelle deg…

Kevin avbrøt ham. –Nei, gjentok han mer bestemt. –Jeg må… Han så seg rundt, usikker på hva han måtte gjøre. Noe, hva som helst, for å forhindre at de sa de ordene alle pårørende fryktet mest av alt.

–Sønnen min, sa han til slutt. –La meg legge ham, vær så snill.

De to offiserene så medfølende på ham. –Selvfølgelig, sir.

Han bar sønnen inn på barnerommet, men da han skulle legge Davy ned i sengen, klarte han ikke å slippe taket. Han trengte den lille, varme kroppen inntil seg nå. Han trengte å bli minnet på at han ikke kunne bryte sammen. Sønnen trengte ham. Fra nå av hadde de to bare hverandre.

Selv om han ennå ikke hadde hørt ordene, visste han det: Georgia var død. Hvordan det hadde skjedd, når det hadde skjedd, spilte ingen rolle. Davys mor –Kevins kone –kom aldri tilbake. Det altfor korte livet som en familie var over –praktisk talt før det hadde begynt.


KAPITTEL 1

Tretten måneder senere





Kevin så ut av vinduet på det gamle gutterommet sitt. Plenen som skrånet ned mot stranden og bukten, var pyntet med ballonger. En haug med presanger lå på et bord ved siden av en kake pyntet med marsipanbiler. Davy elsket lekebiler. Hele O’Brien-familien var samlet for å feire toårsdagen til sønnen hans, men Kevin klarte så vidt å komme seg ut av sengen. Til tross for beslutningen om å være sterk for Davys skyld, hadde han vært fryktelig nedbrutt siden Georgia døde og hadde problemer med å ta beslutninger.

Men han hadde tatt tre beslutninger. Han hadde sluttet som ambulansearbeider, solgt rekkehuset i byen, som var fullt av minner om det altfor korte ekteskapet, og han hadde flyttet tilbake til barndomshjemmet. Der visste han at det var mange som var glad i ham og ville ta seg av sønnen hans mens han forsøkte å få orden på livet igjen. Det begynte å haste nå.

Noen banket på døren til rommet hans. Det hørtes ut som det kunne være den yngre broren hans.

–Kom igjen nå! ropte Connor. –Selskapet begynner.

Hvis Kevin hadde fått velge, ville han helst ha gått og lagt seg igjen og lagt puten over hodet for å slippe å høre stemmene og latteren fra hagen. Men han skulle ikke gjøre det. Selv om ingenting annet i livet hans virket meningsfylt, så var sønnen den viktigste personen i livet hans. Kevin ville ikke svikte ham. Dessuten ville enten bestemoren eller faren komme opp, og de hadde begge en evne til å få ham til å skamme seg nok til å gjøre det som var riktig.

–Jeg kommer! ropte han til Connor.

Han dusjet på rekordtid, trakk på seg en jeans og t-skjorte og stakk føttene i et par gamle joggesko og gikk nedenunder. Det var bare den yngste søsteren Jess som var på kjøkkenet. Hun så granskende på ham og ristet på hodet.

–Du ser ikke ut, forkynte hun.

–Jeg har dusjet. Klærne er rene, innvendte han.

–Har du mistet barberhøvelen din? Og kammen din?

–Hvem er du? brummet han. –Motepolitiet?

–Jeg bare sier det som det er, storebror. Alle vi andre har pyntet oss for anledningen. Det er stort å fylle to år.

–Tror du virkelig at Davy bryr seg om jeg barberer meg eller ikke? spurte han og gned hånden over skjeggstubbene. Han hadde barbert seg dagen før –eller var det dagen før der igjen? Han husket ikke. Dagene gikk i ett.

–Nei, Davy vil ikke bry seg om det i dag, men du kommer til å se ut som en uteligger på bildene. Er det et slikt minne du vil at han skal bære med seg gjennom livet? I fjor, da han fylte ett år, var det forståelig at du så uflidd ut. Det var bare noen uker etter at Georgia…

–Ikke si navnet hennes! glefset han.

–Noen er nødt til å gjøre det, sa hun og så ham inn i øynene uten å blunke. –Du elsket henne, Kev. Jeg forstår det. Du sørger over henne, du er sint fordi hun er borte, men du kan ikke late som om hun ikke har eksistert. Hun var moren til den lille gutten. Hva har du tenkt å gjøre? Skal han aldri få snakke om moren sin? Hva med besteforeldrene hans? Forventer du at de aldri skal nevne navnet til datteren sin?

–Jeg kan ikke snakke om henne. Ikke ennå. Han visste at det var irrasjonelt, men av en eller annen grunn trodde han at hvis han ikke snakket om Georgia eller nevnte at hun var død, så var det ikke virkelig. Hun ville fremdeles være der ute et sted, på den andre siden av jorden, og redde liv. Og en vakker dag ville hun komme hjem.

–Når da? spurte Jess uten å ta øynene fra ham.

Hvis han ikke hadde blitt så irritert, ville han kanskje ha beundret utholdenheten hennes. Til å være en kvinne som sjelden holdt fast ved noe lenge av gangen, var Jess sannelig standhaftig nå.

–Hva vil du at jeg skal si? glefset han igjen. –Om en dag? En måned? Jeg vet da faen når jeg er klar til det. Tårene presset på og sved i øynene da han sa det. Han avskydde dette tegnet på svakhet nesten like sterkt som han avskydde hele denne samtalen. –Det holder nå, ok?

–Sett deg, kommanderte hun. Hun hadde tydeligvis ikke tenkt å gi seg.

Han likte ikke at Jess snakket til ham på den måten. Lillesøsteren hadde alltid kommet til ham for å be om råd. Men nå hadde hun åpenbart bestemt seg for å gi ham råd. Når Jess fikk blod på tann, var hun ikke til å stoppe, akkurat slik som Georgia. Jess kom til å snakke enten noen ville høre på eller ikke. Kevin satte seg, mest fordi han følte seg svak og skjelven, og fordi hun hadde satt en kopp kaffe foran ham, som han sårt trengte.

Hun trakk ut stolen ved siden av og satte seg så nær at knærne hennes støtte borti hans. Så la hun en hånd over hånden hans. Den medfølende gesten ble nesten for mye for ham.

–Hør på meg, Kevin. Du må komme deg ut av dette huset.

Frykten jóg gjennom ham. –Hvorfor det? Har bestemor sagt noe? Er det for anstrengende for henne å ha Davy her? Vil hun og far ha meg ut av huset?

Hun himlet med øynene. –Dette er hjemmet ditt. Jeg sa ikke noe om at du skulle flytte. Jeg mente at du må begynne å leve igjen. Blikket hennes var fullt av sympati da hun så ham inn i øynene. –Jeg vet at dette kan lyde kynisk, men noen er nødt til å si det. Georgia døde. Ikke du. Og Davy trenger faren sin, den ordentlige faren sin, ikke han som vandrer rundt i ørska her hele dagen.

Han rynket pannen. –Jeg drikker ikke, hvis det er du prøver å antyde.

–Ingen påstår det. Hør her, jeg ville bare si dette nå før de andre begynner å mase på deg også. Du vet at de kommer til å gjøre det før eller senere. Du vet det. Denne familien kan ikke holde meningene sine for seg selv i lengden. Det er utrolig at ingen av oss har sagt noe ennå.

Han smilte til tross for det dårlige humøret. –Ja, det er ganske utrolig.

–Vil du i det minste tenke på det jeg har sagt? Hvis du lover meg det, skal jeg gå imellom og holde de andre unna deg en stund til. Hønemoren Abby klør i fingrene etter å røske tak i deg og gi deg en dose tøff kjærlighet –og du vet hva det betyr. Hun er fryktelig bekymret fordi du fremdeles er så deprimert.

Han nikket; han forsto godt hva hun mente. Den eldste søsteren hans kunne bli vel mye å hanskes med hvis hun bestemte seg for å «røske tak i ham» –selv om hun mente det godt. –Det er bare det at jeg ikke aner hva jeg skal gjøre.

–Du er ambulansearbeider, minnet hun ham på. –Det er ledige jobber her i byen. Jeg har undersøkt det.

Han ristet på hodet. –Nei. Jeg vil ikke jobbe som ambulansearbeider igjen. Det yrket var for sterkt forbundet med Georgia –iallfall inne i hans hode. Han visste nå at hun var blitt tilkalt til en markedsplass i Bagdad der en bombe hadde eksplodert. Hun og resten av teamet kom til plassen idet den andre bomben eksploderte. Kevin visste at reaksjonen hans, denne motviljen mot å bruke utdannelsen sin til noe nyttig, ikke var rasjonell, men så tenkte han heller ikke rasjonelt for tiden.

–Er du sikker på det? spurte Jess.

–Absolutt.

Hun lyste opp. –Da har jeg en bedre idé.

Han likte ikke det glimtet han så i øynene hennes. Jess hadde alltid hatt en egen evne til å rote seg opp i vanskeligheter. Hun var veldig impulsiv og fikk stadig nye ideer. Men å gjennomføre det hun satte seg fore, var hun ikke alltid like flink til. Det vil si –hun hadde ikke vært det før hun åpnet vertshuset Eagle Point. Det prosjektet hadde hun virkelig gått inn for med liv og sjel. Etter en litt kronglete start, drev hun nå vertshuset med stor suksess.

–Hva er det? spurte han vaktsomt.

–Ta med turister på fisketur, sa hun straks og skyndte seg å forklare før han fikk tid til å protestere. –Du kan leie kaiplass i Harbor Lights marina. Kom igjen, Kev, du kan iallfall tenke over det. Du har praktisk talt vokst opp i en båt. Du sa alltid at det var beroligende å fiske, og at det ikke var så farlig om du ikke kom hjem med en eneste fisk. Og fordi du ikke brydde deg om du fikk fisk eller ikke, så hoppet fisken nærmest opp i båten din.

–Vil du at jeg skal bli fisker? spurte han forbløffet. Det var et hardt, krevende liv, særlig nå som utslipp fra fabrikker og gårder, i tillegg til andre miljøsynder, hadde tynnet ut bestanden av fisk og skalldyr i bukten. Og prisene på drivstoff hadde skutt i været.

–Egentlig ikke. Jeg vil at du skal ta med deg folk i båten din og la dem fiske.

Han så skeptisk på henne. –Den eneste båten jeg eier for øyeblikket er knapt nok stor nok til meg og én passasjer. Og det ender som oftest med at jeg må ro hjem fordi motoren er så upålitelig.

–Det er nettopp derfor du skal bruke en del av pengene i fondet du har i banken på en større og mer pålitelig båt. Far satte inn de pengene til oss så vi kunne kjøpe hus eller starte et firma. Jeg vet at du ikke har rørt din andel, så du har startkapitalen, Kev.

–Og du tror at det kan bli et levebrød? spurte han, fremdeles skeptisk.

–Vel, det kan ikke sammenlignes med å redde liv, sa hun litt spisst, –men jeg får spørsmål fra gjestene mine nesten hver dag om hvem de skal henvende seg til for å dra på fisketur. Det er ingen som tilbyr slike tjenester her i byen. En gang i blant klarer jeg å overtale George Jenkins til å ta med seg noen ut, men konversasjonsevnene hans er på nivå med en østers.

Kevin tenkte på de lange, late dagene han og Connor hadde tilbrakt i bukten i oppveksten. Det var noen av de beste dagene i livet hans. Han hadde ikke brydd seg det spøtt om å få fisk, akkurat som Jess sa, men han hadde elsket freden og roen ute på havet. Men hvis han skulle ha båten full av fremmede, ville det ikke bli mye ro og fred. Men kanskje det var noe i det…

Jess betraktet ham håpefullt. –Vil du tenke på det?

Det var hundrevis av praktiske ting å ta i betraktning, men ideen var kanskje ikke så dum. Han måtte ta båtførersertifikat, og det ville jo få ham ut av huset. Kanskje det alene ville være nok til at de andre lot være å mase på ham.

Han nikket langsomt. –Jeg skal tenke på det.

–Så fint! Kom, så går vi ut og skjemmer bort sønnen din, sa Jess og trakk ham opp fra stolen. –Bare vent til du ser haugen med gaver. Davy har ikke helt skjønt at alle er til ham, så dette blir gøy.

Kevin hadde ikke hatt det gøy på veldig lenge, men da han så Davy løpe rundt på de korte, lubne bena med rester av sjokoladekake rundt munnen, følte han seg litt lettere til sinns. Og da Davy fikk øye på faren og lyste opp i et bredt smil, kjente Kevin et glimt av glede. Det var Georgias smil, like strålende og bekymringsløst som hun hadde vært.

For første gang siden konen hans døde, lettet den tunge sorgfølelsen en kort stund og ga plass for håp.

*

Til tross for løftet han hadde gitt Jess, forlot ikke Kevin huset de neste to ukene. Dagene tilbrakte han sammen med Davy, og om kveldene trakk han seg tilbake til rommet sitt for å slippe å se bestemorens medfølende blikk og farens økende utålmodighet. Mick hadde åpenbart mye på hjertet, Kevin så det på ham. Men bestemoren hadde sikkert sagt at han ikke skulle si noe. Kevin tvilte på at faren kom til å klare å holde munn særlig mye lenger.

Til hans overraskelse var det bestemoren som brøt tausheten først. Hun kom og satte seg ved siden av ham på verandaen i skumringstimen en kveld, ga ham et glass iste og en asjett med havrekjeks, som han likte så godt.

–Vi må snakke sammen, sa hun.

–Om hva da? spurte Kevin og ble enda mer på vakt nå enn han hadde vært da Jess hadde sagt akkurat det samme. Jess var flink til å snakke rett fra leveren fordi hun hadde lært det fra en mester –bestemoren deres. Nell O’Brien hadde steppet inn for å ta seg av dem etter at moren og faren ble skilt. Hun hadde et stort hjerte og en skarp tunge.

–Du har ikke godt av bare å gå rundt her i huset hele dagen, sa hun. –Davy har heller ikke godt av det. Et barn har behov for å få utvidet horisonten –se mer av verden, leke med andre barn.

Kevin rynket pannen. –Han har kusiner som leker med ham.

–Caitlyn og Carrie er snart åtte, og selv om de elsker å leke med Davy, har han behov for å være sammen med barn på hans egen alder. Hun så inntrengende på ham. –Han har behov for å le, Kevin. Når gikk du ned på alle fire og lekte med ham og fikk ham til å le?

–Far har gjort det. Det så ut som om Mick likte det også.

–Men det er faren hans som bør gjøre det, ikke bestefaren. Du har ikke tatt med deg Davy til byen for å kjøpe is engang.

–Du tok ham med i går, minnet Kevin henne på.

Bestemoren så litt irritert på ham. –Var det det jeg spurte om? Jeg vil vite når du tok ham med for å kjøpe is.

–Jeg har ikke gjort det, vedgikk han. –Men jeg skjønner ikke hvorfor det er noe å mase om. Davy får nok av oppmerksomhet her. Det var derfor jeg flyttet tilbake til Chesapeake Shores.

–Så vi kunne oppdra ham for deg? spurte hun. Spørsmålet var skarpt, men stemmen var mild.

–Nei, selvfølgelig ikke! glefset han, men angret med det samme og sukket. –Kanskje.

–Kevin, vi vet at du sørger over Georgia, og vi vil selvfølgelig hjelpe deg så godt vi kan, men du må begynne å leve igjen. Du må gi Davy et mer normalt liv. Jeg vet at Jess har snakket med deg om dette, så jeg ventet. Men du har ikke vist noen tegn til forandring. Jeg kan ikke bare sitte og se på at du ødelegger Davys og ditt liv. Det er ikke riktig. Du er en ung mann med livet foran deg. Du kommer til å angre senere hvis du ikke gjør noe nå.

Han likte ikke å innrømme det, men Kevin visste at hun hadde rett. Han visste bare ikke hva han skulle gjøre. Han var fylt av så mange motstridende følelser. Han var sint på en krig som hadde tatt en mor fra barnet sitt og gjort ham til enslig far. Han var plaget av skyldfølelse fordi han ikke hadde anstrengt seg mer for å få Georgia til å bli hjemme i stedet for å reise til Irak enda en gang. Omtrent alle i familien hadde formelig tryglet ham om å forsøke å overtale henne til å bli hjemme. Og han sørget over tapet av en livlig, ung kvinne som aldri ville få se sønnen sin vokse opp, ikke være der når han begynte på skolen, når han gikk ut fra skolen, når han giftet seg.

Til slutt løftet han hodet og så på bestemoren. –Jeg aner ikke hva jeg skal gjøre. Noen dager føles det som en seier at jeg i det hele tatt har kommet meg ut av sengen.

Hun nikket forståelsesfullt. –Det var sånn jeg hadde det etter at bestefaren din døde. Jeg er sikker på at det var sånn Mick hadde det etter at moren din reiste og lot ham bli igjen her med ansvaret for dere. Du vet hvordan han taklet det.

–Ved å reise av gårde på forretningsreiser så ofte han kunne, sa Kevin bittert.

–Men synes du det er noe bedre å bo her og isolere deg fra alt og alle? spurte hun.

De milde, lavmælte ordene traff ham som en ørefik. –Men jeg…

Hun bøyde seg frem og la hånden sin over hans før han fikk sagt at det var noe helt annet.

–Han gjorde det ikke for å såre dere, han heller, Kevin, sa bestemoren. –Mick taklet situasjonen på den eneste måten han visste om. Det samme gjør du. Men dere er begge bedre enn det. Mick er litt sent ute med å forsøke å gjøre opp for alt fraværet. Jeg vil ikke at du skal vente til Davy er voksen før du forsøker å ordne opp i dette.

–Men hvor skal jeg begynne? spurte han. Det føltes som om han famlet rundt i blinde. Denne ideen til Jess om å starte med charterturer for turister, var slett ikke dum. Men for øyeblikket var det rett og slett for mye for ham. Det ville kreve at han oppførte seg høflig og imøtekommende mot fremmede, og han tvilte sterkt på at han ville klare det. Ikke ennå. Han klarte jo ikke å besinne seg, men fór opp for den minste ting her hjemme til og med. Og da var han omgitt av mennesker han var glad i.

Bestemoren klemte hånden hans. –Ta et skritt av gangen. I morgen forventer jeg at du kommer deg ut av huset. Denne første gangen kan du dra inn til byen mens Davy tar formiddagsluren sin. Spis lunsj på kafeen til Sally. Stikk innom blomsterbutikken til Bree. Besøk Jess på vertshuset og hjelp til der et par timer. Det spiller ingen rolle hva du gjør. Bare gjør én ting i morgen –det er ett skritt i riktig retning. Dagen etter tar du et nytt.

Da hun sa det på den måten, lød det faktisk mulig. Hun ba ikke om at han skulle gjennomgå en drastisk forvanding over natten eller kaste seg inn i en helt ny jobb, slik som Jess hadde foreslått. Nei, det lød i grunnen rimelig.

–Jeg kan gjøre det, sa han til slutt.

–Selvfølgelig kan du det, sa hun skråsikkert.

Han tenkte tilbake på alle de årene da bestemoren i praksis hadde hatt eneansvaret for ham og søsknene mens moren skapte seg et nytt liv i New York og Mick fartet verden rundt i forbindelse med jobben.

–Tvilte du noen ganger på at du ville klare jobben da du flyttet inn her for å hjelpe far med oss?

Hun lo. –Jeg hadde ikke tid til å tvile med dere fem rundt meg. Dessuten hadde jeg jo allerede oppdratt faren din og onklene dine, så jeg var ikke helt grønn.

–Jeg har opplevd en krig. Jeg har jobbet som ambulansearbeider. Ingenting av det er enkelt eller forutsigbart. Han ristet på hodet. –Men likevel er det dager da tanken på å oppdra Davy alene skremmer vettet av meg.

–Men du er ikke alene nå, er du vel? minnet hun ham på. –Ingen av oss har tenkt å overlate hele jobben til deg alene. Vi vil bare ikke at du skal gå glipp av muligheten til å bli en slik far som jeg vet at du innerst inne vil være.

–Hvordan har du blitt så klok? ertet han og følte seg lettere til sinns enn han hadde vært på lenge.

–Lever man lenge nok, er det forbløffende hvor mye man lærer, sa hun og reiste seg. Hun bøyde seg ned og kysset ham på kinnet. –Jeg er glad i deg, Kevin. Glem aldri det.

–Som om du vil la meg glemme det, brummet han.

Hun humret. –Det har du helt rett i. Ikke bli sittende her hele natten.

–Takk for praten –og kjeksene.

Hun blunket til ham. –Kan ikke ha det ene uten det andre, vet du.

Det var sant, tenkte Kevin, da hun gikk inn. Bestemorens alvorsprat ble alltid servert sammen med nybakte småkaker eller kjeks –havre og rosiner til ham, sjokoladebiter til søstrene og peanøttsmør til Connor. Rådene var lettere å svelge sammen med nybakte småkaker. Slik hadde det vært i kveld også.

Ett skritt av gangen, sa han til seg selv. Det var det eneste hun forventet.

Men det var nok også det eneste han klarte.

*

Kaffemaskinen var et stort mysterium. Hvis hun hadde vært rik, ville Shanna ha slengt den i veggen. Men servering av kaffe og te var en stor del av dette nye prosjektet hennes, i tillegg til å selge bøker og spill. Og hun måtte gjøre dette til en suksess.

Hun hadde investert alt hun eide i Word Games. Hun håpet at hun kunne kombinere kjærligheten til bøker og brettspill som Scrabble og Monopol med behovet for god kaffe og skape noe som kunne få livet hennes på rett kjøl igjen.

Hun hadde valgt Chesapeake Shores fordi det var en liten, pittoresk kystby og ikke en overveldende storby. Under et tidligere besøk var hun blitt betatt av den fredelige atmosfæren og alle de vennlige menneskene her. Hun hadde bitt seg merke i at det ikke fantes noe etablissement som lignet på det hun hadde lyst til å starte. De fleste ville ha med seg en god bok på stranden. Og foreldre trengte spill og puslespill som kunne sysselsette barna. Hun måtte nok overveie å selge elektroniske spill også, men det var ikke bare for dyrt for henne for øyeblikket, hun skjønte ingenting av det heller. Hvordan kunne hun selge noe som hun ikke kunne forklare til kundene? Kanskje hun måtte be noen tenåringer om hjelp.

Selv om det å starte for seg selv var skremmende, så var det spennende også. Hun hadde frydet seg stort da hun bestilte de første varene. Nå hadde hun lageret fullt. Mesteparten lå fremdeles i esker, og hun hadde mange ideer som hun hadde skriblet ned på gule lapper og festet til kjøleskapet på bakrommet i butikken. Flere gule lapper lå på det gamle skrivebordet hun hadde funnet i en bruktbutikk.

Det hun trengte nå, mer enn noe annet, var kaffe. Dessverre var den dumme maskinen lite samarbeidsvillig. Hun kunne ikke engang lese bruksanvisningen. Den lot til å være på alle mulige språk bortsett fra engelsk. Hun så engelske ord hun kjente igjen, men sammen ga de ingen mening.

Siden kaffemaskinen var for dyr å erstatte, løftet hun verdens styggeste kaffekrus –en spøkefull avskjedsgave fra en venn –og slengte det gjennom rommet i stedet. Men det knuste selvfølgelig ikke, pokker ta. I stedet ble det fanget opp av en forskrekket mann som nettopp hadde åpnet døren.

Hun åpnet munnen for å be om unnskyldning, men han var opptatt med å studere det stygge, oransje kruset med stor fascinasjon. Da han så opp, så hun et svakt, men umiskjennelig glimt i de mørkeblå øynene hans. Det forsvant raskt, men det lille glimtet hadde fått hjertet hennes til å gjøre et hopp.

–Dette kruset er ganske stygt, men synes du virkelig at det fortjener å bli knust? spurte han lett.

–Det var egentlig kaffemaskinen jeg hadde lyst til å slenge i veggen. Kruset har jeg råd til å erstatte, men ikke kaffemaskinen.

–Uleselig bruksanvisning og en sterk kaffetørst, gjettet han. –Det er en farlig kombinasjon. Sallys kafé ligger rett borte i gaten her. Skal jeg stikke bort og kjøpe en kaffe til deg før du forsøker å knuse noe annet?

Shanna ble flau og ristet på hodet. –Jeg tror jeg kan beherske meg til jeg finner ut av det.

Han nølte og så merkelig rådvill ut, men så kom han helt inn i butikken. –Skal jeg ta en titt på bruksanvisningen? spurte han. –Kanskje jeg kan få den til å virke. Jeg heter Kevin O’Brien, forresten. Det er søsteren min som eier blomsterbutikken ved siden av. Vet du hvor hun er? Hun har hengt opp et skilt på døren. Det står at det er stengt, men det står ingenting om når hun har tenkt å åpne igjen.

Shanna trakk på skuldrene. –Nei, det aner jeg ikke. Jeg har ikke møtt en sjel her ennå. Jeg har vært så opptatt av å bli klar til åpningsdagen. Jeg heter Shanna Carlyle.

–Merkelig at Bree ikke har vært her og plaget deg med en masse spørsmål om butikken din. Hun setter sin ære i å vite om alt som foregår her i byen.

–Dette skjedde ganske raskt, sa Shanna. –Det var venteliste for folk som ville leie forretningslokale i Main Street. Jeg fikk en telefon om at den tidligere leietakeren trengte et større lokale, så jeg fikk tilbud om å overta leiekontrakten hennes. Det skjedde for to uker siden, og her er jeg. Hun bablet, hun hørte det selv, men det var noe ved denne mannen som gjorde henne nervøs som en tenåring.

–Har du fått til alt dette på to uker? utbrøt han forbløffet og så på de nymalte veggene og alle stablene med esker.

Hun så skeptisk på ham. Det var temmelig kaotisk her inne. Men det så ut som om noe kom til å skje her snart. –Jeg har foretatt markedsundersøkelser. Jeg visste hva slags varer jeg ville selge og hvor jeg skulle få tak i det. Det eneste som gjensto, var å snakke med banken og ringe til leverandører. Hun trakk på skuldrene. –Jeg måtte handle raskt da jeg hadde undertegnet leiekontrakten. Jeg må få penger inn hvis jeg skal klare å betale leien for butikklokalet og leiligheten ovenpå.

Han så seg rundt i lokalet igjen. –Når har du tenkt å åpne?

–Neste lørdag.

Han så skeptisk ut. –Da trenger du hjelp.

–Det har jeg ikke råd til.

Hun la merke til at han nølte litt igjen, som om han trodde at han kom til å angre bittert på det han ville si.

–Da er det jo bra at jeg ikke trenger lønn, sa han til slutt. Han sto med hendene i bukselommene, og ansiktet var temmelig uttrykksløst. –Jeg har ikke noe annet å gjøre mens jeg venter på Bree. Jeg hjelper gjerne til.

Nå var det Shanna som nølte. Kevin O’Brien var definitivt fascinerende. Og sikkert harmløs, hvis det var sant at det var søsteren hans som eide butikken ved siden av. Hun hadde hørt navnet O’Brien ved flere anledninger. Hun visste at en mann ved navn Mick O’Brien var arkitekten som hadde tegnet og bygget Chesapeake Shores. Kvinnen hun hadde hatt kontakt med da hun ordnet med leiekontrakten, het også O’Brien.

–Er du en av de berømte O’Briens? spurte hun. –Jeg har lest litt om Mick, og jeg har møtt Susie.

–Det er faren og kusinen min, sa han.

Det var beroligende, men gammel vane var vond å vende. Hun var fremdeles vaktsom. –Jeg setter pris på tilbudet, men jeg bør nok gjøre det selv. Jeg må finne ut hvor jeg skal plassere alt sammen etter hvert som jeg pakker ut. Jeg har ikke fått opp reolene engang, som du ser. De kommer ikke før i morgen.

Han så ikke så veldig skuffet ut. Han så i grunnen ganske lettet ut.

–Ok, ikke noe kaffe fra kafeen, ingen hjelp her, sa han lett. –Hva med kaffemaskinen? Vil du at jeg skal ta en titt på den?

Shanna ville ikke virke utakknemlig, så hun nikket. –Ja takk. Hvis du får den til å virke, er det første du handler her på huset.

–Du bør ikke gi bort bøker, skjente han og begynte å lese bruksanvisningen. Så lette han blant verktøyet hun hadde lagt ut til han fant det han trengte. –Men sønnen min kommer til å bli henrykt. Bildebøker er noe av det han liker aller best. Vi kommer nok til å bli gode kunder.

Hjertet hennes gjorde et lite hopp igjen. Hun visste ikke om det var av skuffelse eller glede. Kevin var en kjekk mann, men hun elsket barn. Hun håpet at butikken ville tiltrekke seg horder av barn.

–Har du en sønn?

Han nikket. –Davy. Han er to år.

–Da må du eller konen din ta ham med hit når jeg har åpnet. Jeg har bestilt et stort utvalg av bildebøker.

Kevin stivnet og fikk et fjernt uttrykk i øynene. Det så nesten ut som om han holdt pusten. Men så slapp han pusten langsomt ut og rynket pannen mens han konsentrerte seg om kaffemaskinen. Shanna skjønte at hun hadde sagt noe galt, men hun kunne ikke begripe hva. Kanskje det at hun hadde nevnt konen hans. Kanskje de var skilt. Men ville ikke hun hatt gutten da? Det hørtes ut som om Davy bodde sammen med faren sin.

Så husket hun det. Da hun kom til Chesapeake Shores for første gang for et år siden for å komme til hektene etter sitt eget kompliserte og havarerte ekteskap, hadde hun bodd på vertshuset. Det ble også drevet av en O’Brien. Alle der hadde snakket om at innehaverens bror hadde mistet konen sin i Irak, og at han nylig hadde flyttet tilbake til barndomshjemmet med den lille sønnen sin. Det hadde vært hjerteskjærende å høre det. Hun syntes ikke bare synd på mannen som hadde mistet konen sin, men hun tenkte også på den lille gutten som hadde mistet moren sin.

Den mannen måtte være Kevin. Hun følte seg elendig, men visste ikke hvordan hun skulle få sagt unnskyld. Hun hadde jo sett hvordan han reagerte da hun nevnte konen hans. Det var nok best å la være å si noe.

Han rettet seg opp og så seg rundt. –Hvor er nærmeste kontakt?

Hun pekte mot et bord hun hadde satt opp midlertidig for å ha et sted å sette kaffemaskinen. Isoporkrusene, kaffebønnene og alt det andre sto der.

Etter noen få minutter bredte en deilig duft av kaffe seg i rommet.

–Har du melk? spurte han.

–I kjøleskapet på bakrommet. Jeg skal hente det.

Da hun kom tilbake, lagde han melkeskum i en fart, helte det på toppen av kaffen og ga henne kruset. –Vær så god, sa han med et smil. –Maskinen er klar til bruk.

–Tusen takk. Hun tok en liten slurk. –Den smaker fantastisk. Hun møtte blikket hans og spurte impulsivt: –Har du noen planer for neste lørdag? Hvis du kan selge kaffe, skal jeg la sønnen din få velge ut hvilken bok han vil ha, og jeg vil betale deg også. Jeg har ikke råd til å ansette noen –ikke på deltid engang –men jeg kan betale deg for én dag for å være sikker på at kundene får kaffe.

Han fikk et stramt drag rundt munnen, som om han ble fornærmet over tilbudet. –Hvis jeg er i nærheten, hjelper jeg deg gjerne. Men jeg vil ikke ha noe for det.

–Hvis du jobber, betaler jeg, sa hun, selv om hun ikke var helt sikker på hvorfor hun insisterte på at det skulle være en forretningsavtale. Etter det hun hadde hørt, trengte ikke denne familien de småpengene hun hadde råd til å betale. Men det dreide seg mer om stolthet enn om penger. De tidligere svigerforeldrene hennes hadde anklaget henne for å være en lykkejeger, og det sved fremdeles. Hun ville ikke starte livet her i Chesapeake Shores og føle at hun sto i gjeld til noen.

–Vi kan ta den diskusjonen hvis jeg kan komme.

Hun så nysgjerrig på ham. –Du vil helst ikke forplikte deg til noe?

–Noe sånt, sa han svevende. –Vi snakkes. Det var hyggelig å møte deg, Shanna.

–Takk i like måte, Kevin.

Men da han gikk, fikk hun en merkelig følelse av at hun fremdeles ikke visste noe som helst om ham bortsett fra navnet hans og antakelsen om at han var mannen som hadde mistet konen sin i en krig langt borte. Bare det at hun ble fascinert av ham, var et tegn på at hun burde være glad til for at han hadde gått. Sårede sjeler var ikke noe å satse på. Det visste hun av egen erfaring. Og å forsøke å frelse enda en, var noe av det dummeste hun kunne gjøre.

